+-----------------------------------------------------------------------+
| 10. การควบคุมภายใน                                                     |
+-----------------------------------------------------------------------+

คณะกรรมการตรวจสอบของบริษัท ไมเนอร์ อินเตอร์เนชั่นแนล จำกัด (มหาชน)
ประกอบด้วยกรรมการอิสระ 3 ท่าน
โดยมีประธานเจ้าหน้าที่การเงินและผู้จัดการฝ่ายตรวจสอบเป็นสมาชิกในฐานะเลขานุการและผู้ประสานงาน
คณะกรรมการตรวจสอบของบริษัทได้รับการแต่งตั้งจากคณะกรรมการบริษัทให้ปฏิบัติหน้าที่ในการสอบทานข้อมูลต่างๆ
ที่เกี่ยวข้องกับการรายงานทางการเงิน
การตรวจสอบภายในและการตรวจสอบโดยผู้สอบบัญชีรับอนุญาต
พร้อมกันนี้คณะกรรมการตรวจสอบได้พยายามส่งเสริมและผลักดันให้บริษัทมีการปฏิบัติตามข้อพึงปฏิบัติที่ดีของบริษัทจดทะเบียนเพื่อให้บริษัทมีการกำกับดูแลกิจการที่ดีตลอดจนให้การแนะนำในเรื่องการบริหารความเสี่ยงและระบบควบคุมภายในต่อผู้บริหาร

สำหรับปี 2550 คณะกรรมการตรวจสอบของบริษัท ไมเนอร์ อินเตอร์เนชั่นแนล จำกัด (มหาชน)
มีการประชุม 4 ครั้ง เพื่อทบทวนและสอบทานข้อมูลและรายงานทางการเงินของกลุ่มบริษัท
ซึ่งได้รับการรับรองโดยผู้สอบบัญชีรับอนุญาต รวมทั้งได้พูดคุยถึงกิจกรรมอื่น ๆ ของบริษัท
ที่เกี่ยวข้องกับกฎ ระเบียบและข้อกำหนดของตลาดหลักทรัพย์ รวมถึงระบบการควบคุมภายในที่ดี

ในการประชุมแต่ละครั้งคณะกรรมการตรวจสอบได้พบปะอย่างอิสระกับฝ่ายบริหารและผู้ตรวจสอบภายในของบริษัท
เพื่อทบทวนและประเมินผลเกี่ยวกับนโยบายและหลักการทางบัญชี
แนวทางการปฏิบัติที่เกี่ยวข้องกับการบัญชีและการเงิน การควบคุมภายใน และแผนงานการตรวจสอบ
นอกจากนั้น
คณะกรรมการตรวจสอบยังได้ทบทวนและรับรองข้อมูลและรายงานทางการเงินสำหรับทุกๆ
สิ้นไตรมาสของปี 2550
และได้ให้คำแนะนำแก่คณะกรรมการบริษัทในการจัดทำแผนการเพื่อป้องกันหรือลดจุดอ่อนในการควบคุมภายใน
และความเสี่ยงที่อาจเกิดขึ้นกับบริษัท

คณะกรรมการบริษัทได้กำหนดให้หน่วยงานตรวจสอบภายในเป็นหน่วยงานที่มีความเป็นอิสระ
และรายงานผลการตรวจสอบโดยตรงต่อคณะกรรมการตรวจสอบ
โดยฝ่ายตรวจสอบภายในมีหน้าที่ประเมินความเสี่ยงทางธุรกิจและข้อบกพร่องในการควบคุมภายในบริษัทโดยจัดทำการตรวจสอบกระบวนการทางบัญชีและการปฏิบัติงานของบริษัทและบริษัทในเครืออย่างมีระบบและจัดทำรายงานเกี่ยวกับ
การควบคุมภายในที่ดีนำเสนอแก่ผู้บริหารของธุรกิจนั้นๆ เพื่อกำหนดแผนงาน การปฏิบัติในอนาคต
และรายงานต่อผู้บริหารระดับสูงและคณะกรรมการตรวจสอบต่อไป
ผู้จัดการตรวจสอบภายในยังได้มีการประชุมอย่างสม่ำเสมอกับประธานคณะกรรมการตรวจสอบเพื่อรายงานผลและแลกเปลี่ยนความคิดเห็นในเรื่องการตรวจสอบ
และคณะกรรมการตรวจสอบมีหน้าที่ในการทำให้มั่นใจได้ว่าข้อบกพร่องด้านการควบคุมภายในต่างๆจะได้รับการแก้ไขและป้องกันอย่างมีประสิทธิภาพและภายในเวลาที่เหมาะสม

ฝ่ายตรวจสอบภายในยังทำหน้าที่เป็นผู้อำนวยความสะดวกและผู้นำการเปลี่ยนแปลงด้านการจัดการความเสี่ยง
ด้านการพัฒนาวัฒนธรรมองค์กร เพื่อการปฏิบัติตามหลักการกำกับดูแลกิจการที่ดี
ผ่านขบวนการตรวจสอบภายใน การติดตามผลภายหลังจากกระบวนการตวจสอบภายใน
และการเริ่มดำเนินการประเมินความเสี่ยงด้วยตนเอง ทั้งนี้
ฝ่ายตรวจสอบภายในยังดำเนินงานร่วมกันฝ่ายบุคคล เพื่อให้มั่นใจว่ามีการพัฒนาวัฒนธรรมองค์กร
และการจัดการความเสี่ยงด้านจรรยาบรรณอย่างมีประสิทธิผล โดยฝ่ายการพัฒนาบุคคลากร
การจัดทำมาตรฐานและข้อกำหนด และการจัดทำข้อควรปฏิบัติ

นอกจากนี้ ฝ่ายตรวจสอบภายในยังเข้าตรวจสอบใน 5 ส่วนหลัก ได้แก่ (1)
องค์กรและสภาพแวดล้อม (2) การบริหารความเสี่ยง (3)
การควบคุมการปฏิบัติงานของฝ่ายบริหาร (4) ระบบสารสนเทศและการศึกษา และ (5)
ระบบติดตาม ทั้งนี้ ในการประชุมคณะกรรมการบริษัท ครั้งที่ 6 / 2550 เมื่อวันที่ 22 พฤศจิกายน
2550 โดยมีกรรมการตรวจสอบทั้ง 3 ท่านเข้าร่วมประชุมด้วย
คณะกรรมการได้ประเมินระบบการควบคุมภายในสำหรับ 5 ส่วนหลักตามที่กล่าวข้างต้น
โดยสรุปความเห็นว่าบริษัท ไมเนอร์ อินเตอร์เนชั่นแนล จำกัด (มหาชน)
มีระบบควบคุมภายในที่มีประสิทธิผลและประสิทธิภาพเพียงพอที่ทำให้มั่นใจได้ว่าสินทรัพย์ของบริษัทมีการป้องกันและรักษาเป็นอย่างดี
การบันทึกรายการทางบัญชีมีความเหมาะสม และทรัพยากรได้ถูกใช้อย่างมีประสิทธิภาพ